बलवा दिल्ली ले जाए गए, कम्पनी ने लगाया फंसाने का आरोप  
सीबीआई ने अपने रिमांड आवेदन में कहा कि बलवा की कम्पनी, जिसे 2-जी स्पेक्ट्रम के आवंटन में कथित तौर पर फायदा पहुंचाया गया।
मुम्बई की एक अदालत से 2-जी स्पेक्ट्रम घोटाले में गिरफ्तार स्वान टेलीकॉम के मालिक शाहिद बलवा की ट्रांजिट रिमांड हासिल होने के बाद बुधवार को केंद्रीय जांच ब्यूरो (सीबीआई) उन्हें लेकर दिल्ली रवाना हो गई। इस बीच बलवा की कम्पनी ने एक बयान जारी कर कहा है कि उन्हें गलत तरीके से फंसाया गया है।  बलवा को सीबीआई ने मंगलवार रात को गिरफ्तार किया था। उन्हें बुधवार की सुबह अदालत में पेश किया गया। अदालन ने उनको दो दिनों के ट्रांजिट रिमांड पर सीबीआई को सौंप दिया। उन्हें आगे की पूछताछ के लिए सीबीआई दिल्ली ले गई है। उन्हें दिल्ली की अदालत में पेश किया जाएगा।  सीबीआई ने अपने रिमांड आवेदन में कहा कि बलवा की कम्पनी, जिसे 2-जी स्पेक्ट्रम के आवंटन में कथित तौर पर फायदा पहुंचाया गया, के कारण राजकोष को 22 हजार करोड़ रुपये का नुकसान हुआ। बलवा पर यह भी आरोप है कि उन्होंने सस्ते दाम पर स्पेक्ट्रम हासिल कर खाड़ी की एक कम्पनी को ऊंची कीमत पर बेच दिया जिससे उन्होंने भारी मुनाफा कमाया।   बलवा 2-जी स्पेक्ट्रम आवंटन में गिरफ्तार होने वाले चौथे व्यक्ति हैं। पूर्व दूरसंचार मंत्री ए. राजा और उनके दो सहयोगियों को पहले ही गिरफ्तार किया जा चुका है। उधर, डीवी रिएल्टी लिमिटेड ने एक बयान जारी कर कहा है कि इस मामले में उसके प्रबंध निदेशक को गलत तरीके से फंसाया गया है। स्वान टेलीकॉम, डीवी रिएल्टी लिमिटेड की सहायक कम्पनी है।  बयान में कहा गया है, "हम फिर दोहरा रहे हैं कि न तो बलवा और न ही डीबी समूह से जुड़े किसी और व्यक्ति ने कुछ गलत किया है।" कम्पनी के प्रवक्ता ने यह भी स्पष्ट किया कि इस घटनाक्रम से कम्पनी के कामकाज पर असर नहीं पड़ेगा और वह अपने प्रबंध निदेशक विनोद गोयनका के नेतृत्व में काम करती रहेगी और शेयरधारकों के हितों की रक्षा करती रहेगी।